Volgos trubadūras
Kas atvedė tave, jaunasis trubadūre,
Nuo Volgos lig Dunojaus mėlyno?
Ir kaip keistai čia skundžiasi bandūra –
Kaip paukštis, kurs į pietus pasivėlino –

Ar besupras tą tavo dainą sotūs, pasipuošę?
Juk ilgesys jų niekad nekankino.
Pažvelgs į atlapą krūtinę, mes tau grašį...
Nes kam rūpės klajonė valkatos vaikino.

Tik aš tau pritariu. Tu sakalo akis pakėlei –
Iš tamsaus veido šypsos, kaip aušra vakarė.
Nustebusios sustingo valandėlę,
Dėkingos man... Už širdį?... Ar už varį?...

Nėris Salomėja
Eilėraščiai